Больш за чвэрць стагоддзя аддаў мастак педагагічнай дзейнасці. Выкладаў у Мінскім мастацкім вучылішчы імя А.Глебава, выхаваў не адно пакаленне маладых жывапісцаў. Аднак некаторы час таму, здзяйсняючы даўнюю мару, усур’ёз і цалкам прысвяціў сябе творчасці. Ён актыўна ўдзельнічае ў рэспубліканскіх, групавых выстаўках, адкрывае і персанальныя, — напрыклад, у Гарадской мастацкай галерэі Л.Шчамялёва прадставіў серыю новых партрэтаў. Пяцідзесяцігадовыя ўгодкі адзначыў выстаўкай у Палацы мастацтва, дзе паказаў свае здабыткі не толькі ў партрэтным жывапісе, але і ў жанрах нацюрморта і пейзажа.